אנג'ליק קרבר

ביוגרפיה

אנג'ליק קרבר נולדה בברמן לסלאבומיר קרבר יליד פולין ולביאטה ילידת גרמניה ולה אחות אחת.
המנהלת המקצועית שלה היא אמה ובתחילת דרכה התאמנה אצל אביה. קרבר בעלת אזרחות כפולה - גרמנית ופולנית. מסוף שנת 2012 מקום מגוריה העיקרי הוא בעיירה פושציקובו (Puszczykowo) שבפולין גדול.
היא החלה לשחק טניס בגיל 3. בשנת 2003, בגיל 15, החלה לשחק בסבב המקצועני.

2010

הפריצה שלה החלה בשנת 2010. באליפות אוסטרליה הפתוחה הגיעה קרבר לראשונה לסיבוב שלישי בטורניר גראנד סלאם לאחר ניצחונות על אולגה גובורצובה מבלארוס (6–3, 6–3) והמדורגת 23 ארוואן רזאי מצרפת (6–2, 6–3) לפני שהפסידה לסבטלנה קוזנצובה מרוסיה (3–6, 7–5, 6–4). היא הגיעה לראשונה לשלב הגמר בטורניר WTA בבוגוטה קולומביה שבו הפסידה למריאנה דוקה מקולומביה (6–4, 6–3), לאחר ניצחון בשלב חצי הגמר על ג'יסלה דולקו מארגנטינה (7–5, 6–3). באליפות צרפת הפתוחה היא הפסידה בסיבוב השני לארוואן רזאי (6–2, 2–6, 6–3). בטורניר שנערך בבירמינגהם, בריטניה במגרש דשא היא הפסידה בסיבוב השלישי לנה לי שלבסוף זכתה בטורניר. באליפות וימבלדון היא הגיעה לסיבוב השלישי לאחר ניצחונות על סניה מירזה מהודו (6–4, 6–1) ועל המדורגת 13 שחר פאר מישראל (3–6, 6–3, 6–4) לפני שהפסידה לירמילה גאידושובה מאוסטרליה (6–3, 7–5).

2011

בשנת 2011 הגיעה קרבר לאליפות ארצות הברית הפתוחה מדורגת במקום 92. היא הגיעה לשלב חצי הגמר לאחר ניצחונות על לורן דייוויס מארצות הברית, על המדורגת 12 אגניישקה רדוונסקה מפולין (6–3, 4–6, 6–3), על אלה קודריאבצבה מרוסיה, על מוניקה ניקולסקו מרומניה (6–4, 6–3) ועל המדורגת 26 פלאביה פנטה מאיטליה (6–4, 4–6, 6–3) לפני שהפסידה למדורגת 9 סמנתה סטוסור מאוסטרליה (3–6, 6–2, 2–6) שלבסוף זכתה באליפות. לאחר הטורניר היא עלתה למקום 34 בעולם, דירוג השיא שלה.

2012

באליפות אוסטרליה הפתוחה שנערכה בשנת 2012 הגיעה קרבר לסיבוב השלישי לאחר ניצחונות על בויאנה בובשיץ' מאוסטרליה (6–1, 6–3) ועל סטפני דובואה מקנדה (7–5, 6–1) לפני שהפסידה למדורגת רביעית מריה שראפובה מרוסיה (1–6, 2–6) ועלתה למקום 27 בעולם, דירוג השיא שלה. אף על פי שדורגה במקום תשיעי היא זכתה לראשונה בטורניר בסבב ה-WTA בטורניר שנערך באולם בפריז. היא ניצחה את לוציה שפרובה מצ'כיה (6–2, 7–6), את מוניקה ניקולסקו (6–3, 4–6, 6–3), את המדורגת ראשונה בטורניר מריה שראפובה (6–4, 6–4), את יאנינה ויקמאייר מבלגיה בשלב חצי הגמר (6–7, 6–3, 6–4) ואת מריון ברטולי מצרפת בשלב הגמר (7–6, 5–7, 6–3).
באליפות קטר טוטאל הפתוחה הגיעה קרבר לסיבוב שני לאחר ניצחון על המדורגת תשיעית סבינה ליזיקי בת ארצה (4–6, 6–4, 6–1) ולפני שהפסידה לצבטנה פירונקובה מבולגריה.
באליפות דנמרק הפתוחה שנערכה בקופנהגן כמדורגת שנייה זכתה קרבר בטורניר WTA השני שלה בקריירה, לאחר ניצחונות על סטפני פורץ גקון מצרפת (4–6 6–2 7–5), על אן קיוטבונג מבריטניה (4–6 6–3 6–3), על מונה ברתל בת ארצה (6–2 0–6 7–5), לאחר פיגור של 2–5 במערכה השלישית והצלה של נקודת משחק, על המדורגת שלישית בטורניר ילנה יאנקוביץ' מסרביה (6–2 6–1) ובשלב הגמר על המדורגת ראשונה בטורניר קרולין ווזניאקי מדנמרק (6–4, 6–4).
בטורניר איסטבורן על מגרש דשא הגיעה קרבר לשלב הגמר שבו הפסידה לטמירה פאשק מאוסטריה (5–7, 6–3, 7–5) וזאת לאחר שהגישה לנקודת אליפות והחמיצה 5 נקודות משחק.
באליפות וימבלדון דורגה קרבר במקום שמיני והגיעה לשלב חצי הגמר לאחר ניצחונות על לוציה הרדצקה מצ'כיה (6–4, 6–1), על יקטרינה מקארובה מרוסיה (7–5, 6–3), על כריסטינה מקהייל מארצות הברית (6–2, 6–3), על קים קלייסטרס מבלגיה לאחר 49 דקות בלבד (6–1, 6–1) ובשלב רבע הגמר על סבינה ליזיקי (3–6, 7-6, 5-7) ולפני שהפסידה לאגניישקה רדוונסקה בשלב חצי הגמר (6-3, 6-4).

2013

בעונה זו הרוויחה קרבר 2,139,358 דולר, רק מפרסים על תחרויות בהן השתתפה.

2016 שנת השיא

בינואר זכתה באליפות אוסטרליה הפתוחה לאחר שניצחה בגמר את סרינה ויליאמס (1 בעולם) בשלוש מערכות (6–4, 3–6, 6–4). ביולי העפילה לגמר אליפות וימבלדון, שבו הפסידה לסרינה ויליאמס בשתי מערכות (7-5, 6-4) ועלתה למקום השני בעולם.
באולימפיאדת ריו דה ז'ניירו זכתה קרבר זכתה במדליית כסף, לאחר שהפסידה במשחק הגמר למוניקה פויג מפוארטו ריקו בשלוש מערכות.
באליפות ארצות הברית הפתוחה זכתה בטורניר ובגראנד סלאם שני שלה באותה שנה, אחרי ניצחון בשלוש מערכות במשחק הגמר על קרולינה פלישקובה מצ'כיה (3-6, 6-4, 4-6), שניצחה בטורניר את האחיות, סרינה ויליאמס וונוס ויליאמס. כבר לפני הגמר הבטיחה קרבר את העפלתה למקום הראשון בדירוג העולמי, כשהיא עוברת את סרינה ויליאמס שדורגה ראשונה במשך 168 שבועות ברציפות, שיא של כל הזמנים ביחד עם שטפי גראף.

2018

ביולי זכתה באליפות וימבלדון לאחר שניצחה בגמר את סרינה ויליאמס בשתי מערכות (6–3, 6–3). בכך הפכה לגרמניה השנייה שזוכה בטורניר אחרי הטניסאית שטפי גראף, שזכתה בטורניר זה שבע פעמים.